উত্তরবঙ্গ ও সিকিমে প্রবল বৃষ্টি, ধসে বন্ধ দার্জিলিং-কালিম্পংয়ের রাস্তা

ওয়েব ডেস্ক: প্রবল বৃষ্টিতে বিপর্যস্ত উত্তরবঙ্গ (North Bengal) ও সিকিম (Sikkim)। পাহাড়ি জেলাগুলিতে টানা বৃষ্টির জেরে দার্জিলিং (Darjeeling) ও কালিম্পং (Kalimpong) যাওয়ার একাধিক সড়ক ধসে বন্ধ হয়ে পড়েছে। ফলে যাতায়াতে বিপাকে পড়েছেন সাধারণ মানুষ ও পর্যটকেরা (District News)।

প্রশাসন সূত্রে খবর, ধসের কারণে জাতীয় সড়ক সহ গুরুত্বপূর্ণ রাস্তাগুলি অবরুদ্ধ হয়ে পড়েছে। বহু জায়গায় যানবাহন দাঁড়িয়ে পড়ায় দীর্ঘ যানজটের সৃষ্টি হয়েছে। অন্যদিকে, ভারত-ভুটান সীমান্তে প্রায় ১০০ ফিট প্রাচীর ভেঙে পড়েছে। তাতে সীমান্ত এলাকার মানুষ আতঙ্কিত হয়ে পড়েছেন।

আরও পড়ুন: তিন মাস পর খুলল ডুয়ার্সের জঙ্গল, পর্যটক মুখর জলদাপাড়া

টানা বৃষ্টির ফলে নদী-খাল উপচে পড়ছে, নিম্নাঞ্চল প্লাবিত হয়েছে। স্থানীয় বাসিন্দারা বাড়িঘরে জল ঢোকার আশঙ্কায় নিরাপদ স্থানে সরে যাচ্ছেন। বহু পর্যটক পাহাড়ে আটকে পড়েছেন বলে জানা গিয়েছে।

দুর্যোগ মোকাবিলায় প্রশাসন ইতিমধ্যেই উদ্ধারকাজ শুরু করেছে। বিপর্যস্ত এলাকায় টিম মোতায়েন করা হয়েছে এবং প্রয়োজনীয় ত্রাণসামগ্রী পাঠানো হচ্ছে। আবহাওয়া দপ্তরের পূর্বাভাস, আগামী ২৪ ঘণ্টাতেও উত্তরবঙ্গ ও সিকিমে ভারী বৃষ্টি চলবে। ফলে পরিস্থিতি আরও জটিল হতে পারে বলে আশঙ্কা।